
DOMJENAK NA KSAVERU 


»Ako hoćeš dušu odmoriti dođi u grabik 


pod svetim Ksaverom« 
(A. G. Matoš) 


Iz Zagreba putevi vode na sve strane svijeta. Po njima »dohaja« sve 
lijepo u širom uljudbi otvoren grad i odlazi istodobno sve što širokogrudan 
može svijetu dati. 


Na sjevernom izlazu iz grada s pogledom na Medvednicu u prodolu 
na zaravanku u bujnom raslinju između Cmroka i Mirogoja, ponad Medve- 
ščaka sjede crkva i samostan Svetog Franje Ksaverskog. Sjede i pozivaju na 


Glavni oltar 


domjenak povijest i sadašnjost, ptice i drveće, pejzaž i ljude. Kad na Cmroku 
djeca na sanjkama dignu »bojnu viku« il šetači u mirnom hodu provjetravaju 
pluća udišući čisti gorski zrak srce crkve brže kucne. 


Sa sjevera i s bokova crkvu je okružio samostan: vrlo mlad (građen 
1923. god. i kasnije), ali uz crkvu i pejzaž pristao. Od 1925. god. sijelo je uprave 
provincije franjevaca trećoredaca, hrvatskih redovnika glagoljaša. Od tada pa 
do danas u njemu se odgaja i podmladak ove strodrevne provincije. 


God. 1942. crkva je željom i odredbom nadbiskupa Alojzija Stepinca 
postala župno središte novoosnovane župe Sv. Franje Ksaverskog te je samo- 
stan dao i župne prostorije. Crkvi i samostanu dolaze na domjenak i bogoslužje 
stanovnici naselja oko Medveščaka do Gupčeve Zvijezde, Mirogojske i Remetske 
ceste, Jurjevske do Becićevih Stuba, Cmroka i Gornjeg Prekrižja, naselja Mli- 
novi, Ksaverske doline i Gračana u kojima je vrlo lijepa kapela Sv. Mihaela 
Arkanđela. Župa danas broji oko tisuću obitelji ili oko četiri tisuće žitelja. No 
župi stvarno treba pribrojiti mnogo veći broj žitelja-vjernika koji u središte 
župe dolaze iz različitih razloga: zbog blizine stanovanja, prikladnih prometnica 


Oltar Majke Božje 


koje vode i do Ksavera ili ih privlači osobit oblik samostanskog dušobrižništva, 
mnoge opet prigodni vrlo svečani obredi, a nisu rijetki oni koji o razlozima 
i ne govore. 


Pod svodovima crkve u prigodno napravljenoj kapeli Gospe Lurdske 
leže zemni ostaci krčkog biskupa iz početka ovog stoljeća dr. Antuna Mahnića. 
Filozof i bibličar, pastir i rodoljub, osnivač staroslavenske akademije u Krku, 
protjeran od Talijana, ne mogavši se ni mrtav skrasiti u svome Krku našao je 
mjesto počinka među onima koji su ga voljeli. 


ami 


Crkva i samostan čuvaju dragocjeno kulturno-povijesno blago sa- 
brano iz hrvatskih krajeva gdje su živjeli i radili hrvatski trećoreci. Nabrojimo 
tek ponešto: 


U samoj crkvi dva pokrajna oltara, kao dva kršna blizanca. 


Oltar Majke Božje podignut 1754. god. sav je od drveta bogato po- 
zlaćen, čedo kićenog baroka. Između dva okrugla.stupa lijepa je slika Majke 
Božje s Božanskim Djetetom u naručju, nad glavom Majci Kraljici anđeli drže 
krunu. Slijeva i zdesna po jedan veći anđeo drži pločicu. Na jednoj je natpis 
Deo homini (Bogu čovjeku), na drugoj Dei genitrici (Bogorodici). Povrh slike 
Majke Božje nalazi se lik svetog Nikole, donatorova zaštitnika (donator je bio 
zagrebački kanonik Nikola Terihay), dok anđeli drže opatske insignije. Drveni 
reljefni antependij na prednjoj strani oltarske menze sigurno je uzet iz stare 
kapele, na što upućuje vrpca s godinom 1733. Na reljefu je prikazan Sv. Franjo 
Ksaver u grobu, uz koji kleče dva Indijca i jedan bijelac. Nad grobom lebde 
u oblacima tri anđela, od kojih jedan pruža svecu vijenac i ljiljan s latinskim 

natpisom: Cui? (komu) — Virgini (Djevici), drugi pobjedničku palmu s natpisom 
Martyri (Mučeniku), treći vijenac sa zvijezdom i natpisom Doctori Xaverio 
(Ksaveru naučitelju). Ispod gornjeg reljefa ima natpis: Noctem quitem et finem 
perfectum per merita S(ancti) Xaverii concedat nobis Dominus (Po zaslugama 
Sv. Ksavera podijelio nam Gospodin spokojnu noć i sretan svršetak). 


Oltar posvećen Sv. Alojziju Gonzagi, postavljen 1756. god. vrlo je 
sličan, gotovo dvojnik prvomu, može biti djelo istog majstora. Slika Sv. Alojzija, 
izrađena u Beču, zaostaje ljepotom za slikom Majke Božje. Kraj slike mladog 


LAO, ? a 7 su 
m j ma “. M, 


že 


Zlatko Šulentić: glavni oltar, Sv. Franjo Ksaverski (ulje na platnu) 


sveca koji zanesen kleči u molitvi, stoje dva anđela, od kojih jedan drži natpis 
Prodigio poenitentiae (Čudu pokore), a drugi natpis Speculo innocentiae (Zrcalu 
nevinosti). I ovaj oltar ima drveni antependij, valjda i taj iz stare kapele. Natpis 
mu glasi: A fulmine, grandine, fame et igre, per perces s. Xavierii, libera nos 
Domine (Po molitvama Sv. Ksavera od groma, tuče, glada i ognja oslobodi nas 
Gospodine). Na reljefu se vidi kako gori kuća u koju je udario grom, krupna 
tuča bije vinograd, a stoka pase po goloj zemlji. Dobrotvor oltara bio je župnik 
u Pokupskom Juraj Grgec. (Miroslav Vanino: Isusovci i hrvatski narod, Za- 
greb 1969, str. 500. i 501.) 


Glavni oltar podignut 1757. god. u svetištu crkve monumentalan je 
i raskošan. Građen je iz kamena, mramora i imitacije raznih vrsta mramora. 
Ljepotom zaostaje za pokrajnim oltarima. U sredini je slika Sv. Franje Ksa- 
verskog, rad akademskog slikara Zlatka Šulentića. Postavljena je na oltar 1963. 
god. a nešto kasnije na vrh oltara Kristova glava od istog autora. Na oltaru su 
i lijepi kipovi Sv. Josipa, Sv. Joakima, Sv. Barbare i Sv. Katarine. U svetištu 
su s obadvije strane velika platna Zlatka Šulentića. Sa zapadne strane u istoj 
kompoziciji Govor na gori i Umnoženje kruha, a na istočnoj strani Posljednja 
večera. 


Na izbočini pjevališta visi slika sv. Franje Ksaverskog pred kojim 
kleči Mirko Erdedi (16. stoljeće). 


U crkvi na pjevalištu smještene su »Hefererove« orgulje (nekoć bile 
u zagrebačkoj preparandiji). 


U samostanu su između ostalog: prvotisak glagoljskog misala iz 1483. 
god., Klimantovićev zbornik (s bilješkama) iz 1501. god., Ivančićev zbornik s 
kraja 15. stoljeća, raskošna bijela misnica urešena rukom vezilje s vegetacijskim 
motivima (prema predaji kneginje, žene Ivana Frankopana iz 15. stoljeća), za- 
stava bratovštine Bezgrešnog Začeća Marijinog s Glavotoka na otoku Krku, 
kadionica s lađicom iz 1624. god., križ iz 18. stoljeća u kojemu se nalazi dio iz 
nekog kaleža iz 1518. god. (najstariji godinom označeni u sjevernoj Hrvatskoj), 
srebrni barokni svijećnjaci iz sredine 18. stoljeća, pozlaćeni kaleži iz 18. sto- 


Oltar Sv. Alojzija — antependij 


Iz samostanske zbirke: 
Kopija nadgrobne ploče utemeljitelja provincije franjevaca 
trećoredaca u Hrvatskoj Mateja Bošnjaka 


ljeća, a jedan iz 1624. god., samostanski pečati (jedan iz 1553. god. a drugi iz 
18. st.), ispražnjene topovske granate urešene cvjetovima i pretvorene u posude 
za cvijeće (pjesnik bi rekao: »bombe pretvorene u banane« Z. Balog), posuda za 
vječno svjetlo iz prve polovice 18. stoljeća, krune madona, zbirka glagoljskih 
rukopisa (oko 50) liturgijskog i gospodarskog sadržaja, zbirka pergamena (preko 
500) od 14—18. stoljeća, slika Sv. Alojzija nepoznatog majstora (možda početak 
19. stoljeća), a iz novijeg su vremena slike Zlatka Šulentića, velikog majstora 
i nadasve dobrog čovjeka i velikog prijatelja crkve i samostana, Gabrijela Jur- 
kića, Davora Žilića, Marka Peroša, grafike Lidije Salvaro i mnogo toga što srce 
grije, a umu kaže da nam ni oci nisu barbari bili. 

Oltar Majke Božje — antependij 


Osobitu su važnost imali crkva i samostan nakon 1925. god. kad je 
društvo »Hrvatska žena« prigodom tisućgodišnjice hrvatskog kraljevstva crkvu 
obnovilo i preuzeli je hrvatski trećoreci, pa obavljali bogoslužje na staroslaven- 
skom jeziku koji je našem narodu uvijek razumljiv i blizak, a tuđinu ponekad 
znak na čije je tlo nepozvan došao. 


Domjenak na Ksaveru. Pejzaž i građevina, povijest i sadašnjost, 
ptice i ljudi. Prošlost nije minulost, sadašnjost nije trenutak. Ptice i stabla na- 
šeg su roda. Arhitektura u pejzažu naša je misao. Oni ne šute, oni su na do- 
mjenku. 

VICE BLEKIĆ 


BAROKNI KOMPLEKS SV. KSAVERA U ZAGREBU 


Ako barokni kompleks vile i crkve Sv. Ksavera, kao najsjeverniju 
točku Zagreba, kamo dopire grad i zahvaća podnožje Medvednice, promatramo 
u svim njegovim vremenskim fazama razvoja i prostornim dijelovima uraštenim 
u pejzaž, onda ovu, iako malo zapuštenu, baroknu cjelinu, zaista možemo sma- 
trati malim skromnim »nepravilnim biserom« (»baruccom«) ovoga grada. 


Uravnoteženost suprotnosti unutrašnjeg i vanjskog prostora, te odno- 
sa horizontalnih i vertikalnih kretanja kao osnovne značajke i razrješenje ne- 
mira baroka, ovdje je više postignuta nego li u bilo kojem drugom baroknom 
objektu ovoga grada. Zato je Sv. Ksaver izraziti barokni kompleks u Zagrebu 
u kojemu je kao u »orkestralnom suglasju« ostvaren jedinstveni umjetnički do- 
življaj svih elemenata prostora, arhitekture, skulpture i prirodnog pejzaža u 
jednu idejnu, prostornu i kompozicijsku cjelinu. 


LOKACIJA SV. KSAVERA U HISTORIJSKO-URBANISTIČKOM 
RAZVOJU GRADA 


Kapela Sv. Mirka 


Historijsko-urbanistički faktori razvoja grada nakon popuštanja pri- 
tiska s Istoka u XVII i XVIII st. stvorili su povoljne uvjete koji su formirali 
i strukturu prostora Sv. Ksavera i njegovu izgradnju u baroknom duhu. 
Cijeli ansambl Sv. Ksavera smješten u dolini između brežuljaka Cmroka i Miro- 
goja, koja se nekada zvala Dolina Sv. Mirka (po istoimenoj kapeli na tome 
mjestu) nastajao je postepeno od XVI st. do 1925. god. kada je obnovljen i kada 
je poprimio oblik i strukturu koju danas ima. Razvoj prostora Sv. Ksavera ne 
može se promatrati ni valorizirati izdvojeno od historijsko-urbanističkog razvoja 
grada Zagreba. Početak stvaranja toga prostora potekao je posve indirektno: 
kada se trebao zidinama obraniti biskupski kompleks katedrale i dvora, srušena 
je župna crkva Sv. Mirka (1510 god.) koja se nalazila ispred katedrale na tome 
mjestu. Po kontinuitetu predaje, nakon rušenja župne crkve Sv. Mirka na Kap- 
tolu (kako bi na tome mjestu, prije dolaska Turaka, Toma Bakač Erd&dy podigao 
kule i obrambene zidine god. 1517), sagrađena je za uspomenu na ovu crkvu — 
tada izvan Zagreba — kapela pod istim imenom Sv. Mirka na platou gdje 
se danas nalaze tri križa, ali nešto bliže Šestinskoj cesti. Taj je prostor tada bio 
okružen vinogradima i zelenilom, a ispod njega tekao je potok Medveščak na 
kojemu su bili mlinovi. 

Vila — ljetnikovac Sv. Ksaver 


Ubrzo nakon utemeljenja »Družbe isusovaca« (1534. god.) po osniva- 
čima Sv. Ignaciju i Sv. Franji Ksaverskom razvio se taj red i kod nas, najprije 
u Dubrovniku 1590. god., a 1600. god. Sabor poziva isusovce u Zagreb. Oni do- 
laze 1606. god. i nastanjuju se u bivšem dominikanskom samostanu u Gornjem 
gradu, a već 1608. god. kupuju posjed s vinogradima i grade vilu-ljetni- 
kovac za odmor, iznad Šestinske ceste (danas vila obitelji Mallin) koju su 
prozvali Sv. Ksaver. To je uz kapelu drugi »nucleus« iz kojega se formirao 
ansambl ksaverskog prostora. Iza vile zasađen je park, a ispred njega oko kapele 
Sv. Mirka bio je grabik. 


Kapela Sv. Ksavera 


Povodom kanonizacije Sv. Franje Ksaverskog (1622.god.) on postaje 
u ovome gradu toliko popularan da 1658. god. Nikola Mirko Erdody gradi novu 
kapelu Sv. Franje Ksaverskog, zapravo obnavlja prijašnju kapelu Sv. Mirka. 
U Gornjem gradu bila je tada već podignuta isusovačka crkva Sv. Katarine 
(1632. god.). Prema grafici — sačuvanom prikazu izgubljene »čudotvorne« slike 
iz kapele Sv. Ksavera iz onog vremena — vidi se da je osnovna ideja baro k- 
nog otvaranja u pretprostor objekta, prema pejzažu, već u prvo vrijeme 
sa stepeništem i terasama koncipirana i da je time definirana i buduća kon- 
cepcija tog ansambla, kada je sagrađena nova crkva. U Italiji i na Zapadu 
barok se razvio u XVII st. već potpuno, a Vignola i G. d. Porta dovršili su Il 
Gesu u Rimu već 1577. god. 


Crkva Sv. Ksavera 


Hadočašća na Sv. Ksaver u početku su taj prvi objekt održala aktu- 
alnim, no kasnije je bio zapušten. Tek u XVIII st. nakon odlaska Turaka, opća 
obnova zemlje i grada Zagreba istrgnula je i taj objekt iz zapuštenosti. Tada 
Zagreb ima 5600 stanovnika. Započinju radovi na većim gradnjama pa i ve- 
ćoj (današnjoj) crkvi Sv. Ksavera na uzvišici nešto sjevernije od prijašnje 
lokacije 1748. godine. Pomognut prilogom biskupa Branjuga i ostalih, ba- 
run S. Sinisperg vel. prepošt. Kaptola Zagrebačkog prvi je potaknuo ideju 
o gradnji nove crkve koja je i dovršena 1752. god. Gradnja je trajala 4 godine 
pod nadzorom isusovca Matije Jusića. Autoy je ostao nepoznat. Prema njegovoj 
ideji uređen je i čitav prostor i terasasto stepenište do crkve. U početku su pre- 
neseni iz stare kapelice barokni oltari, a 1754. god. počela je izrada novih, koji 

Crkva Sv. Franje Ksaverskog Isusovačka vila kod Sv. Ksavera — 
prije obnove 1925. kasnije vila Mallin (sjev. od crkve) 


ll 


Glavna (južna) fasada crkve Sv. Ksavera 


su posve dovršeni 1758. god. Iste godine podignute su kamenite stepenice pred 
crkvom. Unutrašnjost je obogaćena svijećnjacima i lusterima. Te je godine hor- 
tikulturno uređen grabik i zasađeno novo drveće koje je formiralo skladnu 
aleju poput zelenog hodnika (iluzija tunela) koji vodi do crkve. U aleji je smje- 
šteno u zelene niše deset zidanih postaja križnoga puta (»kalvarije«), a nešto 
dalje još četiri. 

Obnova Sv. Ksaveru 


Kada je 1773. god. Josip II ukinuo red isusovaca, a Sv. Ksaver po- 
stao kapela župe Sv. Marka, sve je bilo ponovno zapušteno. Tek 1840. god. biskup 
Haulik obnavlja kompletan ansambl, dijelom u kamenu, zatim je ponovno dje- 
lomično obnovljen 1876. god. i nakon potresa 1880. zaslugom župe Sv. Marka god. 
1896. Kasnije je, tek 1925. god., povodom proslave 1000 godišnjice hrvatskoga 
kraljevstva, (zaslugom »Hrvatske žene«) definitivno obnovljen kom- 
pleks Sv. Ksavera, a 1950. god. konzervatori su ga »očistili« i uredili u obliku 
kakav je danas. Od 1925. god. preuzimaju crkvu Trećoredci, redovnici iz Pri- 
morja (franjevci-glagoljaši), koji dograđuju samostan i obavljaju obred na na- 
rodnom staroslavenskom jeziku. U crkvi je u povodu toga i inače naglašen ka- 
rakter narodne povijesti (u natpisima i dr.). Dogradnjama je izgubila prvobitan 
oblik, ali je arhitektonski usklađenim masama postignuta skladna nova cjelina. 
Autori su arh. Ć. Iveković i arh. B. Bauer. 


URBANISTIČKO ARHITEKTONSKA ANALIZA KOMPLEKSA 


Cijeli nastali kompleks možemo podijeliti u nekoliko glavnih dije: 
lova: 


— ulazni portal 

— parkovni pristup (špalir) 
— donja terasa (Isusov grob) 
— gornja terasa (tri križa) 
— prilaz crkvi (stepenište) 


VSXZTAKOX VILIVNLIS 


Tlocrt i presjek kompleksa Sv. Ksaver, mj. 1: 1000 


13 


— objekt crkve 

— nadogradnja samostana 
— vila 

— park. 


Urbanistička lokacija Sv. Ksavera izrasta nedaleko raskrsnice cesta 


za Gračane i Šestine, a smještena je ispod puta-odvojka koji vodi na Cmrok 
(Naumovac), Prekrižje, ili natrag u grad. U vilu-ljetnikovac dolazili su isusovci 
iz Gradeca Jurjevskom i spuštali se s Cmroka. Proštenja su dolazila Novom 

Ulazni zidani portal 


Vesi s Kaptola. Tako je ta lokacija logična i po osnovnim prometnim funkcija- 
ma i vezama s gradom kome je kompleks Sv. Ksavera bio završna točka i nje- 
gov sastavni dio koji je lociran na najsjevernijoj točki grada. Dalje je 
selo Šestine i Gračani (vidi nacrt 1:5000 i 1:1000). Nekada, kada je to pod- 
ručje bilo pokriveno samo vinogradima, ovaj je lokalitet bio daleko izvan grada. 
Danas se grad »uspeo« do podno Sljemena te se Sv. Ksaver gotovo sasvim 
uklopio u gradsko područje. Time se i održao i ostao jedinstvena i jasna 
urbanistička cjelina izvanredno stopljena i sa širim urbanim pejzažom kao 
nova obnovljena vrijednost grada. Iako je cjelokupni kompleks 
u dolini, sam objekt je povišen, a prostor postepeno raste po brežuljku ste- 
penicama u blagim terasama. I upravo u tom postepenom prilazu kroz 
više nivoa, ideja baroka je došla i ovdje do izražaja. Time je taj ansambl izraziti 
barokni organizirani prostor u Zagrebu, koji se razvio ovdje, jer 
u tijesnom se gradu nije mogao razviti. Ulica nas vodi do ulaznog ovalnog 
portala — »slavoluka« koji je povišen i prilazi mu se polukružno formiranim 
stepenicama. Nakon potresa 1880. god. je obnovljen, te to nije onaj originalni 
portal iz XVIII stoljeća. 


Pristup crkvi 


Kroz portal se ulazi u aleju (»špalir«) čempresa u kojoj su smješteni 
najprije lijevo i desno po jedan slobodnostojeći stup (pil) s pravokutnom ba- 
zom i kapitelom na kojemu su skulpture svetaca na vrhu. U ritmu oko 10 m 
udaljeni nižu se u cik-cak liniji deset postaja križnoga puta. Svaka je uvučena 


TLOCRT CRKVE SU. KSAVER I. 


u 

izvan puta u zelenilo. U tim zidanim nišama nalaze se bronzani reljefi, koji 
prikazuju jednu od scena križnoga puta. Postaje su zidane prema projektu arh. 
Ć. Ivekovića 1925. god. a imaju oblik kapelice uz put. Špalir je dug oko 120 m. 
Devet stepenica uzdižu nas na terasu na čijem su platou postrance posljednje 
dvije postaje križnoga puta. Terasa se blage širi do slijedećega stepeništa, koje 

se grana u tri dijela: srednji, najširi koji vodi pred »Isusov grob«, i dva sa stra- 
ne, koji idu dalje gore. Odvojeni su kamenim ogradama s balustradama koje su 
u motivu kao vijenac lukova obnovljene 1925. god. (Ć Iveković). U sredini s 
donje terase iznad kamenog zida (na kojemu je nekada bila kapela Sv. Mirka) 
vide se gore tri kamena križa (XII postaja), a ispod njih je u nivou terase u 
stijeni izdubljena niša s Isusovim grobom (XIV postaja) zaštićenim izvana ma- 
njom ogradom iste obrade kao i na stepenicama. 


Srednji dio stepeništa dalje se kao komunikacija ukida kako bi ustu- 
pio mjesto glavnom sadržaju, a manje stepcnice se odavde dalje granaju u dva 
manja kraka — sa strane — kojima se dolazi na travnati plato gornje terase 
tj. vrh »kalvarije«. Ta su »Tri križa« okrenuta aleji, a ne crkvi. Treća, gornja 
terasa je najveća, ona je idejno i prostorno žarište prilaznog prostora i priprema 
glavnom objektu, akumulirajući vizualno u jednoj točki dosadašnji pređeni put 
i prizor objekta ispred sebe istovremeno. Spajanje prostornih i vremen- 
skih doživljaja upravo je osnovna karakteristika baroka. 


Konkavna fasada kao da uvlači prostor 
u objekt 


Ovaj je srednji dio pretprostora crkve zato po svom djelovanju naj- 
jači: pogledom naprijed obuhvaća se povišena barokna fasada crkve, iznad ste- 
peništa ulazni portal i kroz otvorena vrata prostor crkve, a pogledom 
natrag između križa vidi se kroz tunel i portal ulaza tj. izlazu vanjski 
svijet. A iza svega na grad. 

Ovdje se aksijalnost cijeloga ansambla i osnovna ideja otvaranja 
unutrašnjega prostora crkve prema vanjskom najjače do- 
življava. 

To je još više naglašeno ako preko dva stepeništa priđemo crkvi ili 
kada izlazimo iz crkve. Time je velika ideja baroka o otvaranju vanjskom pro- 
storu ovdje na ovom malom objektu postignuta jače nego na Branjugovoj 
biskupskoj palači ili na palači Vojković (Rauch) u gradu, koje su uz crkvu Sv. 
Katarine naši najvažniji barokni objekti u Zagrebu, ali — bez dovoljno pro- 
stora. 

Terasama smo postepeno dovedeni do cilja i kao da nas je svaka 
terasa uznoseći sve više i više, a prostorno sve bliže crkvi i psihički pripremila 
za konačni doživljaj. 


Crkva Sv. Ksavera 


Položajem terena koji pada prema ulici i gradu tj. jugu diktirano je 
i odstupanje u situiranju crkve od uobičajenog smjera istok—zapad, prema jugu. 
Koristeći sve prednosti topografije terena, brežuljak čini ujedno povišenu pri- 
rodnu bazu crkve što je idealan uvjet za lociranje te vrste objekata. Građena je 
u baroknom stilu i nadahnuta idejama »jezuitskog stila«. Tlocrtna struktura je 
jednobrodni prostor s dva traveja nadsvođena kupolastim svodom. Svetište je 
odvojeno jakim trijumfalnim lukom i nadsvođeno je preko 4 pandantiva kupo- 
lom, te osvijetljeno povišenom fino odmjerenom šesterostranom laternom, 
vidljivom izvana, s tornjićem u obliku male lukovice. Prednji je dio pokriven 


Pogled sa sjevera na kompleks crkve s nadogradnjama 


dvostrešnim krovom te odudara od atike prednje fasade. Osim manje sakri- 
stije i naknadno dograđene niše s istočne strane (kapele za grob krčkog biskupa 
Mahnića) ova se crkva jednostavnog tlocrta ubraja u tzv. skromne barokne 
objekte kakvi su kod nas građeni u XVIII st. Kod nas nije bilo uvjeta za bogati 
barok. Specifičnost odvojene kupole slična je crkvi u Vukovini u Turopolju, 

Daruvaru, Bedekovčini i nekim drugim mjestima. Osim kupole posebna vri- 
jednost je »razgibana« fasada prednjega zidnog platna skladno raščlanjena u 
tri horizontalna i tri vertikalna polja obrubljena rizalitima i pilastrima. Naj- 
jače se ističe srednje vertikalno polje s portalom nadsvođenim istaknutim 
segmentnim vijencem, pravokutnim prozorom iznad njega i u gornjem polju 
s okomito ovalnim otvorom u vrhu ispod istaknutog timpanona. Sa strane su 
dva polja u kojima je osnovni sadržaj iznad podnožja povišene polukružne 
niše — apside sa skulpturom svetaca, a iznad toga završetak s volutama. Ove 
strane samo podupiru srednje okomito polje ulaza. Horizontalno članjenje u cje- 
lini konkavno svedeno, podijeljeno je također u tri zone: podnožje sa sre- 
dišnjim pravokutnim stepeništem i ovalnim ulaznim portalom, srednje ho- 
rizontalno polje konkavno svedeno (s prednjim prozorom i dvije skulpture sa 
strana) i gornje odvojeno jakim profiliranim dvostrukim vijencem od ati- 
ke. To gornje završno polje ima ispod atike sa strana dva konkavna međupo- 
jasa kao baze volutama koje podupiru timpanon. Srednji dio gornje zone kao 
cjelina s manjim ovalnim otvorom drži trouglast jako istaknuti timpanon koji 
je ujedno i vrh prednje fasade. On je slobodan i nadvišen od profila dvostrešnog 
krova. 

Srednje konkavno polje jedino je aksijalno položeno, te je izvučeno 
nešto van, a polja sa strane kao koso »povučena ramena« pojačavaju dojam 
istaknutog srednjeg vertikalnog polja. Time se dobiva iluzija »gibanja«. 


Gledajući sa strane i frontalno čini se da se cijela fasada blago 
u suzdržanom nemiru giba i savija kako bi izbacila ili uvukla nove pro- 
store u arhitektonski sklop cbjekta s fino profiliranim dvostrukim pilastrima 
i snažno izbočenim vijencima. Ova iluzionistička plastika prostora možda je uz 
unutrašnji dojam monumentalnosti relativno malenoga prostora i 
kupole, ne samo najvredniji dio objekta, već i najuspjelijii najživlji ba- 
rokni potez u gradu. 

'Ć Spajanje odnosa internog i eksternog prostora u baroku ovime 
je potpuno postignuto, iako se on ne zaustavlja samo na »uzbibanom« zidnom 
platnu, već nastoji svojim pretprostorima i pejzaž uvući u jednu jedinstvenu 
prostornu igru. 


Ta je igra kao rezultat razrješenja nemira baroka razbila u XVII st. 
pojam arhitekture kao isključive plastike ili reda naglašavajući dinamiku pr o- 
stora kao bitan element arhitekture. 


Fasade s istoka i zapada nisu obrađene, već jednostavne, s po dva 
vertikalna prozora. Unutrašnjost crkve raščlanjena u dva traveja s ovalnim 1lu- 
kovima također je koncipirana odmjernim proporcijama i kupolastim svodovi- 
ma, te se dobiva dojam veće prostornosti. Posebno je jako istaknut konkavni 
trijumfalni luk koji izvire sa strana iz konkavnih tlocrtnih pilastra (koji dijele 
prednji travej od svetišta) iza pobočnih oltara. Okrenemo li se, vidimo slično 
prednjoj vanjskoj fasadi valovitu liniju kora, samo sada je konveksno svedeni 
parapet kora s orguljama okrenut unutrašnjosti. Podbočen je s dva kamena 
stupa koji su postavljeni na prelom linije u sredini. Nakon čišćenja crkve 1950. 
god. koje je izveo Konzervatorski zavod (arh. Planić i slikar E. Tomašević i E. 
Kovačević) prostor je dobio na monumentalnosti iako je kao i svi detalji i cje- 
lina u svemu suzdržan, pa svojom odmjerenošću djeluje posebno humano, život- 
no i ugodno, što se u ideji sakralnih objekata uvijek ne nalazi (v. tlocrt crkve 
1:100). 

Dogradnja objekta 


Mijenjanjem funkcije objekta tj. samostana, pa župne crkve, sjeme- 
ništa i sl., dograđivani su u XX st. objekti u nastojanju da se korpus crkve u 
prednjem dijelu i u silhueti sačuva. To je i uspjelo. Projekt arh. Ćirila Ivekovića 
nije u cijelosti poštivao tu ideju pa je djelomično odbačen, te su objekti izvedeni 
prema projektu arh. B. Bauera. Tako se npr. i ogradom pokušalo u svedenim 
lukovima formirati »barokni« dojam u obliku vijenca oko crkve. 


Zaključak 


Položaj kompleksa Sv. Ksavera i njegov karakter, danas kada ga je 
grad obuhvatio i došao gotovo pod Sljeme, zahtijeva njegovu revaloriza- 
ciju polazeći od prvobitnog objekta, vile i parka, koji su neiskorišteni i za- 
pušteni. Analizom navedenih vrijednosti vidi se da bi se tek zahvatom rekon- 
strukcije cijeloga kompleksa dobila nova sinteza prostora svih objekata i pej- 
zaža u odnosu na novi grad i proces urbanizacije kojim je zahvaćena naša 
zemlja, ovaj grad, pa i nekadašnja njegova periferija. Ovaj objekt kojega su 
umjetničke vrijednosti uvijek bile one koje su ga obnavljale i spasile da ne 
propadne, dovele su ga u sklop grada u kojemu bi trebao od sada djelovati kao 
jedna nova urbanističko-arhitektonska i pejzažna cjelina i kao veća vrijed- 
nost i rijetkost nego što je bio do sada. 


JASNA LAY 

Homo og 


Nacrti su iz župe Sv. Ksavera i Regionalnog zavoda za zaštitu spomenika kulture 
u Zagrebu. 

UMJETNIČKI INVENTAR CRKVE I SAMOSTANA 
SV. FRANJE KSAVERSKOG 


Crkva sv. Franje Ksaverskog često je mijenjala svoju umjetničku 
opremu, što je posljedica mijenjanja njezina statusa. Mnogih vrijednih starih 
predmeta koje nalazimo u popisima 18. i 19. stoljeća danas u njoj više nema, 
ali su zato s raznih strana i na razne načine nadošli drugi, jednako stari i jed- 
nako vrijedni. Budući da je nakon ukinuća Isusovačkog reda (1773. god.) crkva 
bila napuštena i često mijenjala upravitelje, brojni pokretni liturgijski predmeti 
su iščezli. Kada je god. 1925. predana u posjed trećoredaca opskrbljena je broj- 
nim novim inventarom donesenim uglavnom iz njihovih samostana u Dalmaciji. 
Kada je pak 1929. u taj samostan preneseno sjedište provincijalata istih redov- 
nika, prenesena je ovamo izuzetno bogata arhivska građa koja se do tada čuvala 
u arhivu provincije u Zadru i još u nekim samostanima na Kvarneru i sjever- 
noj Dalmaciji. 


Oltar sv. Alojzija Oltar sv. Alojzija — detalj atike 


Od originalnog inventara crkve sačuvao nam se na mjestu do danas 
samo onaj nepokretni — oltari i klupe. 


Oltari u crkvi plod su zrelog baroka iz sredine 18. stoljeća. Izradili 
su ih za sada anonimni austrijski majstori, no ne bi se moglo reći da su i bez- 
lični. U njima je besprijekorno sadržan sav skulptorski rječnik srednjoevrop- 
skog baroka: pokrenutost, nemir, borba mase s prostorom, prodor tijela u pro- 
stor, lebdenje u zraku s čvrstim osloncem, zaustavljeni pokret, smirena nervoza, 
prkos pripadnosti, ovisnosti i gravitaciji, ali ipak s čvrstim osloncem na nevid- 

ljiva uporišta. U tom su pogledu možda na većoj umjetničkoj razini pobočni, 
drveni, oltari nego li sam glavni oltar, koji pak prednjači monumentalnošću. 
Na glavnom oltaru snažniji izražaj imaju kipovi sv. Josipa i sv. Joakima nego 
li ostale figure i arhitektonski ukras. 


Slike uljem na platnu na retablima pobočnih oltara, Bogorodica s 
Djetetom i sv. Alojzije, zrela su ostvarenja bečke škole sredine 18. stoljeća. 


Slike na glavnom oltaru mijenjale su se tri puta. Najprije je (1757.) 
u njegov retabl ukomponirana »čudotvorna« slika sv. Franje Ksaverskog iz 
1773. prenesena iz stare crkve, dok je u atici oltara bila slika sv. Margarete. 
Sredinom 19. stoljeća te su slike odstranjene, a na njihovo mjesto došle su nove, 


Sv. Alojzije — detalj s oltara 

Sv. Joakim 


Sv. Barbara Sv. Katarina 


Detalji oltara u svetištu 


u retabl sv. Franjo Ksaverski, a u atiku sv. Lovro, radovi nepoznatog majstora 
»realističkog smjera«. Obje stare slike danas su izgubljene, no od slike sv. Fra- 
nje sačuvao nam se jedan bakrorez iz 18. stoljeća (sada u Muzeju grada Za- 
greba) koji je dragocjen dokument, jer se u njegovom donjem dijelu nalazi 


Zlatko Šulentić: Posljednja večera 


Zlatko Šulentić: Govor na gori 


prikaz ne samo stare crkvice nego i prostornog uređenja cijelog okoliša s Kal- 
varijom. Godine 1930. skinuta je slika sv. Lovre, a na njeno mjesto stavljena 
slika Srca Isusova (Počasne straže). Šezdesetih godina ovog stoljeća slika Zlatko 
Šulentić za oba mjesta nove slike, u retabl sv. Franju Ksaverskog, a u atiku 
Kristovu glavu. (Obje prethodne slike čuvaju se u samostanskoj zbirci.) 


Kalež iz druge polovine 18. st. Kalež iz god. 1624. 


Iz samostanske zbirke 


Slikar Zlatko Šulentić posebno je zadužio crkvu i samostan. Osim 
dvije spomenute slike na oltaru, naslikao je za crkvu još dvije slike uljem na 
platnu na zidovima prezbiterija, a želja mu je bila oslikati cijelu crkvu iznutra, 
ali ta se želja nije ostvarila. Slike su grandiozne i u formatu i kvaliteti. 
To su triptih »Posljednja večera«, veličine 81 + 392 + 81 X 184 em, i dvije 
»Govor na gori« veličine 460 X 295 cm. U tim dvjema slikama, moglo bi se 
reći, sadržana je sinteza Šulentićevog slikarskog izraza — portret i pejzaž, 

lice čovjeka i lice zemlje. Na triptihu »Posljednja večera« slikanom sombrozno 
»šulentićevski«, koje dobivaju svjetlo od središnjeg lika Krista, imamo pred 
sobom dvanaest portreta, fizionomijskih i psiholoških, dvanaest viđenih, zabo- 
ravljenih ili željenih lica koja su jednako irealna koliko i stvarna, jednako 


Kalež iz poč. 18. st. Srebrni barokni svijećnjak iz sredine 
18. st. 
Iz samostanske zbirke 


idealna koliko i konkretna, koja se čude onom što se pred njima zbiva. U tim 
izrazima lica, premda se nalaze u istoj situaciji, nalazimo gotovo sve ljudske 
emocije od zaljubljene odanosti preko oduševljenja, racionalnog prosuđivanja, 
zbunjenosti, zapanjenosti i ravnodušnosti do razočaranja i bijesa zbog izdaje. 
»Govor na gori« je pak čudesna simbioza individualnog i kolektivnog portreta, 
te kozmičkog i zemaljskog pejzaža. Kozmički lik Krista u »kozmosu« s jedne 
strane, i »portret« koze koja brsti grm se druge strane; pa opet portret mase 
razapete između nadnaravnosti i stvarnosti, a kraj nje portret pojedinca (auto- 
portret). 

Detalj s retarbla 


Oltar Sv. Alojzija 


zbirke 


Misnica iz samostanske 


Osim ovih u crkvi, Šulentić je naslikao još nekoliko slika za samo- 
stan. Tako sliku »Sv. Franjo propovijeda pticama« (veličine 207 X 180 cm) u 
samostanskoj blagovaonici, kojoj je prethodilo tridesetak skica što se sve nalaze 

Iz samostanske zbirke: 
Barjak bratovštine B.Z.B.D.M. iz Glavotoka na otoku Krku 

pohranjene u samostanskoj zbirci, pa »Emaus« (vel. 233 X 157 cm), također 
u samostanskoj blagovaonici, zatim nekoliko slika po samostanskim sobama 
(»Sv. Josip«, »Ksaverski motiv«, »Mirogoj«), te »Sv. Jakov« za kapelu na Slje- 
menu. 

U samostanskoj zbirci nalaze se brojni liturgijski predmeti (kaleži, 
ciboriji, pokaznice, monstranca, kadionice, viseća svjetiljka, posudice za Sveta 
ulja i drugo), uglavnom od pozlaćena srebra visoke zanatske i umjetničke vri- 
jednosti, nastavi u raznim krajevima Evrope: Hrvatskoj, Italiji, Austriji i Ba- 


Detalj Oplakivanja Krista 


varskoj, i u raznim vremenima, od 16. do 19. stoljeća. Liturgijsko posuđe tilijan- 
ske provenijencije doneseno je ovamo iz trećoredskih samostana Dalmacije i 
Kvarnera, a ono sjeverne provenijencije prikupljeno je na razne druge načine. 


Među liturgijskim predmetima treba posebno istaći kalež i kadionicu 
iz 1624, dar biskupa Šimuna Erdčdyja, jedan srebrni venecijanski kalež s figu- 
rativnom dekoracijom iz sredine 18. stoljeća, jedan drugi kalež također iz sre- 
dine 18. stoljeća, možda rad domaćeg majstora, te četiri srebrna svijećnjaka 
talijanske provenijencije iz sredine 18. stoljeća. 


U zbirci se nalaze i tri planite (sl. 68.) iz sredine i kraja 18. stoljeća, 
od kojih je jedna talijanski rad, dok su dvije druge nastale negdje u sjevernoj 
Hrvatskoj ili susjednim zemljama. 

Oplakivanje Krista od Andrea del Sarta — kopija iz 19. st. 


Od slika koje se nalaze u zbirci posebnu pažnju zaslužuje barjak 
Bratovštine Bezgrešnog začeća na Glavotoku (otok Krk) oslikan na svili na obje 
strane s istim motivom: u gornjem dijelu Bogorodica s djetetom, a u donjem 


sv. Jerolim i sv. Franjo Asiški. Rad je nepoznatog venecijanskog majstora iz 
prve polovine 18. stoljeća. 


Tu se nalazi i veoma vješta kopija iz 19. stoljeća slike »Oplakivanje 
Krista« od Andrea del Sarta (1525. god.), original koje se nalazi u Beču (sl. 69. 
i 70.), te još nekoliko slika i drvenih skulptura s kraja 18. i 19. stoljeća osrednje 
umjetničke vrijednosti. 


A. B. 

